钦定古今图书集成/明伦汇编/氏族典/第277卷 > 王世贞
## 钦定古今图书集成/明伦汇编/氏族典/第277卷 > 王世贞

按《明外史王世贞传》：“世贞，字元美，太仓人。兵部侍郎
倬孙，右都御史忬子也。举嘉靖二十六年进士，官刑
部主事。杨继盛下吏，时进汤药。其妻讼夫冤，为代草，
既死，复棺殓之。严嵩大恨，用为青州兵备副使。父忬以滦河失事，嵩恶世贞，构忬于帝，论死系狱。世贞解
官奔赴，与弟世懋、日蒲伏嵩门，涕泣求贷。嵩阴持忬”
狱，而时为谩语以宽之，忬竟死西市。兄弟哀号欲绝，
持丧归。既除服，犹却冠带，苴履葛巾，不赴宴。隆庆元
年，兄弟伏阙讼父冤，复忬官。世贞意不欲出。无何，用
言官荐，令以副使莅大名，犹不欲出。李攀龙等以大
义晓之，乃就官。迁浙江右参政、山西按察使。母忧归。
服除，补湖广，旋改广西右布政使，入为太仆卿。万历
二年，以右副都御史抚治郧阳。张居正妇弟辱江陵
令，世贞论奏不少贷。居正积不能堪，会迁南京大理
卿，为给事中杨节所劾，即取中旨罢之。后起应天府
尹，复被劾罢。居正殁，起南京兵部右侍郎。世贞通理
前俸，得考满。比擢南京刑部尚书。御史黄仁荣言世
贞先被劾，不当计俸，据故事力争。世贞乃三疏移疾
归。二十一年卒于家。子士骐，字冏伯，进士，终吏部员
外郎，亦能文。